NETFLIXOVA DOKUMENTARNA SERIJA
Životima svih stvorenja na Zemlji…
odjekuju…
događaji koji su se davno odvili.
Događaji nezamislivih razmjera…
i nasilne ljepote…
koji povezuju sva živa bića,
svako njihovo djelovanje i odluku,
svaki otkucaj srca,
u najveličanstveniju priču.
Ta se priča proteže kroz 13,8 milijardi godina
te je svjedočila milijardama zvijezda
i milijardama svjetova…
kako žive i umiru…
da bi stvorili jedini planet za koji znamo
da je dom životu.
Od zvjezdane prašine od koje smo nastali…
do kozmičkih sastojaka koji nas održavaju na životu…
i svjetlosti zvijezda koja sve pokreće,
ovo je priča o našem svemiru.
U LOVU NA ZVJEZDANU SVJETLOST
Istočna Afrika.
SERENGETI, TANZANIJA
Ovdje se može naći ključna poveznica života sa svemirom.
Te vrlo poseban grabežljivac…
po imenu Wa Chini.
Gepardov je život beskrajna potraga za hranom.
Za životnom energijom.
Ovo je jedno od mjesta na Zemlji gdje je do nje najteže doći.
Užareno sunce otjeralo je gotovo svakoga
s ovih suhih, pustih ravnica.
Svako stvorenje koje je ostalo ovdje bori se da bi preživjelo.
Wa Chinin fokus,
jedino što je pokreće,
jest glad.
Taj jednostavan, iskonski instinkt
proizlazi iz duboke povezanosti s njezinom okolinom
koja se proteže dalje od Serengetija,
dalje od našeg planeta
u sam svemir.
Svaka stanica Wa Chinina tijela…
povezana je s drevnim tokom energije…
koji povezuje njezin život sa središtem zvijezde.
Taj neprekinuti tok prostire se golemim prostranstvima…
te seže 13,8 milijardi godina u prošlost.
Drevna energija koja je postojala u počecima našeg svemira…
pokreće sve.
Svaki planet.
Svaku zvijezdu.
Svaki život.
Wa Chini je u potrazi za energijom…
ali ne samo za sebe.
Majka dvoje petomjesečnih mladunaca
očajnički želi nahraniti gladnu obitelj.
Sušno je razdoblje i nedostaje hrane.
No ipak, energije ima više nego ikad.
Skriva im se pred nosom.
Najveći, najsvjetliji, najužareniji objekt našeg Sunčeva sustava.
Sunce.
Golemi prstenovi usijane plazme izbijaju s njegove površine.
Naše Sunce svake sekunde otpusti energiju od četiri i pol trilijuna atomskih bombi.
Šalje više energije našem planetu u jednom satu
nego što cijeli svijet potroši u godinu dana.
Koliko je god ova divovska vatrena kugla impresivna,
Wa Chini ne može jesti sunčevu svjetlost.
Ona jede samo ono što trči.
Poput gazele.
Njezino pjegavo krzno ključna je kamuflaža za uhođenje plijena.
Budući da ovdje nema skrovitih mjesta, ne smije se približiti.
Na sreću, Wa Chini ima trik u rukavu.
Gepard je najbrža kopnena životinja.
Od nule do 100 km u samo tri sekunde,
no gazela je druga najbrža životinja.
Wa Chini troši mnogo energije…
a nije dobila ništa.
Odrasli gepard može preživjeti tjedan dana bez hrane.
No mladunci ne duže od nekoliko dana.
Ovo dvoje jako su gladni.
24 SATA OD POSLJEDNJEG OBROKA
Lov pri tako velikim brzinama veoma iscrpljuje.
Wa Chinine rezerve energije opasno su niske.
Proći će sati prije negoli opet prikupi snagu za lov.
Wa Chini i njena mladunčad nemaju goriva.
Životinje diljem planeta vode istu neprekidnu bitku
između konzumiranja…
i trošenja energije.
Bez obzira na strategiju,
bila ona brza ili spora,
sljedeći obrok nikad nije zajamčen.
Glad je nešto što svi moramo nadvladati.
30 SATI OD POSLJEDNJEG OBROKA
Nakon što se oporavila od potjere,
Wa Chini traži sljedeću priliku.
Kao i sve mame gepardice,
samohrani je roditelj.
Da bi se mladunci dobro hranili,
svaki dan mora ubiti.
No dugo joj je trebalo za oporavak
i sunce sada zalazi.
Kako svjetlost blijedi,
blijedi i nada da će obitelj jesti.
Kako se Zemlja okreće,
tako se i Serengeti okreće od Sunca i zalazi u tamu.
Snažan je to podsjetnik na povezanost života sa Suncem.
Naša je priča Sunčeva priča.
Veoma davno…
naš je Sunčev sustav bio još hladniji i tamniji nego danas.
PRIJE 4,6 MILIJARDE GODINA
No ipak, to su bili savršeni uvjeti za rođenje zvijezde.
Na temperaturama blizu apsolutnoj nuli,
sila gravitacije počela je uvlačiti prašinu i plin…
u golemi oblak.
Oblak se urušio prema unutra
stvarajući usijanu plinsku kuglu.
Protozvijezdu.
Poput Wa Chini, ova je mlada zvijezda bila strahovito gladna.
Uvlačila je toliko plina da su mlazovi usijane tvari
bili potisnuti s njezinih polova
te se proširili svjetlosnim godinama.
Mlada je zvijezda nastavila rasti 30 milijuna godina.
Sve dok, naposljetku,
nije postala dovoljno vruća da sama proizvodi energiju.
Naše Sunce.
Njegove zlatne zrake sjaje blistavo i postojano…
već 4,6 milijardi godina.
To je samo jedna zvijezda u galaksiji od milijardi zvijezda.
Pa ipak, ona je najposebnija.
Upravo ona daje toplinu i svjetlost…
ovom nevjerojatnom, živom planetu.
42 SATA OD POSLJEDNJEG OBROKA
Svako živo biće u Serengetiju ovisi o Suncu kao izvoru energije.
Wa Chinini su mladunci iscrpljeni, više ni ne osjećaju glad.
Danas moraju jesti.
No sve što im Wa Chini može pružiti ovog jutra je dragocjena nježnost.
Na ovoj presahnuloj zemlji,
naše Sunce daje ali i oduzima.
Njegova je snažna energija potrebna za život.
No ono posjeduje i moć uništavanja.
Nikad nije bilo lako živjeti blizu golemog nuklearnog reaktora.
Da bismo razumjeli izvor nepodnošljive vrućine,
moramo zaviriti u pakao…
ispod vanjskih slojeva usijane plazme,
650 tisuća kilometara duboko…
u jezgru našeg Sunca.
Srce naše zvijezde čini se iznenađujuće mirnim,
ali na atomskoj je razini ono čisti kaos.
Ovo je najusijaniji dio našeg Sunčeva sustava.
Temperature ovdje dosežu 15 milijuna stupnjeva Celzija…
stvarajući uvjete za događaj koji se ne može dogoditi nigdje drugdje.
Atomi se sudaraju i spajaju strahovitom brzinom.
Oslobađajući čistu energiju.
Taj se proces zove nuklearna fuzija
i zbog njega naše Sunce sja.
Zapravo, to je ono što pokreće sve zvijezde u našem svemiru.
Ova energija koju oslobađaju zvijezde može se pratiti od početaka vremena…
kada nije bilo materije,
te je u cijelom svemiru postojala samo energija.
Svaki njen djelić danas živi u našem svemiru.
Dok Sunce obasjava Serengeti,
energija koja teče već 13,8 milijardi godina
pronalazi put do Wa Chini i njenih mladunaca
i nastavlja se kretati kroz njihov okoliš.
Nikad se ne stvara ni uništava.
Jednostavno se beskrajno preobražava.
No Wa Chini i mladunci mogu je konzumirati samo u jednom obliku…
mesu.
No tu su i grabežljivci rivali…
koji joj ne bi oteli samo hranu
nego i mladunce.
Ako uskoro ne budu nahranjeni,
svejedno će umrijeti.
To je oskudan zalogaj, ali nakon dva dana bez hrane,
ovo je spas.
Više od 10 posto gepardova plijena biva ukradeno.
Wa Chini mora braniti svaki komadić energije koju ulovi…
jer kad energije nema dovoljno,
borba je žestoka.
Wa Chinina borba za opstanak njene obitelji ponavlja se
svakog dana,
iz mjeseca u mjesec.
Svaki je obrok borba.
U borbi između trošenja i konzumiranja energije,
Wa Chini jedva opstaje.
Sušnu sezonu na Serengetiju definira neprekidna glad.
No nazire se promjena.
Zbog sunčeve topline vlaga je isparila visoko u zrak.
A ono što ide gore,
mora naposljetku pasti dolje.
Kiša se prosipa ravnicama
i okončava sušnu sezonu.
Kako se razvedrava,
pojavljuje se tračak nade.
Jedna vlat trave ne može nahraniti Wa Chininu obitelj,
ali duboko u njezinim stanicama leži odgovor na njihovu glad.
Ovdje se nalazi skriveni svijet.
Mikroskopski slojevi zvani grana okupani su toplim sunčevim zrakama.
Njihova je površina prekrivena šumom sićušnih bjelančevina
koje skupljaju energiju naše najbliže zvijezde.
Prepuni su zelenog pigmenta klorofila,
koji upija svjetlosne zrake.
Kroz čaroliju fotosinteze,
voda se spaja s ugljičnim dioksidom
i sunčeve se zrake pretvaraju u šećer.
Za nekoliko dana nekoć isušene ravnice obojene su u zeleno.
Milijarde vlati trave upijaju bezgraničnu sunčevu svjetlost.
Tako energija svemira prožima krajolik.
No javlja se problem.
Gepardi ne mogu jesti travu.
No daleko u sjevernim šumama
žive zvijeri koje mogu.
Stotine tisuća njih.
Gnuovi.
Imaju široka usta, fleksibilne usne i četiri želuca
koja su savršeno prilagođena jedenju trave.
Golema krda stalno su u pokretu
u potrazi za svježim pašnjakom.
Da bi pronašla travu, slijede kišu.
Tjera ih kao i sve nas,
glad.
No ako u Serengetiju postoji jedno pravilo,
to je da nikad nije lako doći do hrane.
Rijeka Mara.
Dom nekima od najvećih krokodila na Zemlji.
Ovo je ozbiljna prepreka
u potrazi gnuova za vitalnom energijom.
Na jugu,
Wa Chini provodi svaki raspoloživi čas tražeći nešto jestivo.
Nakon šest mjeseci preživljavanja na oskudnoj dijeti
jedno mladunče uspjelo je porasti.
Čak i usvaja neke lovačke vještine.
No drugo je mladunče nestalo.
Samo pet posto mladunaca geparda dožive odraslu dob.
Većina ih izgubi život zbog gladnih lavova i hijena.
Budućnost ovog mladunca nije zajamčena.
Čak i kad je energija vrlo blizu.
Okupljeni na obali Mare,
gnuovi nemaju kamo ići osim naprijed.
No netko mora krenuti prvi.
Jedan i pol milijun gnuova
otisnu se na ovo putovanje svake godine.
Ovdje se bitka između trošenja i konzumiranja energije…
odigrava na epskoj razini.
Za one koji su sretno prešli rijeku,
ovo je tek početak.
Sad moraju putovati stotinama kilometara
danju i noću
više od dva mjeseca…
da bi stigli do pašnjaka.
Wa Chini uzbuđeno očekuje dolazak gnuova,
no još je jedna migracija ključna
za opstanak obiju vrsti.
To je putovanje nesagledive udaljenosti i trajanja.
Bez njega bi svako biće na Serengetiju ostalo gladno.
U jezgri našeg Sunca,
dok se atomi sudaraju i spajaju,
oslobađaju se fotoni i struje prema van.
Ovi sićušni paketići svjetlosne energije ne posjeduju masu
i putuju brzinom svjetlosti.
No unutar nevjerojatno guste jezgre,
oni budu sputani, usisani, raspršeni.
Put koji obično traje samo dvije sekunde može potrajati milijun godina.
To je nevjerojatno mučna borba za bijeg od Sunca.
No polako, fotoni se uzdižu
kroz Sunčeve slojeve
prema užarenoj površini,
gdje napokon postaju slobodni.
Zrače u svim smjerovima…
kao svjetlosne zrake.
Prelaze 150 milijuna kilometara za nešto više od osam minuta.
Stižu na vrijeme…
da dočekaju gnuove na kraju njihova putovanja.
Svaka vlat trave svake sekunde upije deset kvadrilijuna fotona
pohranjujući dovoljno energije da prehrani ova golema krda.
Iz zvijezde…
u travu…
do gnuova,
Sunčeva svjetlost daje im snagu za kretanje…
za rast…
za razmnožavanje.
Što duže vremena provode na pašnjacima,
to duže mogu biti pojedeni.
Bogata, ukusna, obilna energija
konačno je na dohvat ruke.
Budući da je motre tri milijuna očiju,
Wa Chini se mora brzo kretati.
Srećom, ona je gepardica.
Napokon Wa Chini može okusiti svjetlost zvijezde.
Sa svakim zalogajem,
proteini i masti prožeti kozmičkom energijom
ulaze u Wa Chinin krvotok.
Njihovo su konačno odredište stanične elektrane njezina tijela.
Mitohondriji.
Tu će se dogoditi posljednja preobrazba.
U svakom se mitohondriju nalazi živopisan krajolik.
Kanjoni membrana prožeti složenom kemijom.
Ovdje hrana bogata energijom reagira s kisikom
i naposljetku se razgrađuje…
otpuštajući energiju našeg svemira izravno u Wa Chinine stanice.
Ona pokreće svaku njezinu radnju i misao.
Svaki maleni pokret.
Putovanje od zvijezde do stanice je završeno.
Energija koja je obasjavala svemir
sada daje Wa Chini i njezinom mladuncu dar života.
U zelenom dobu godine
glad je samo uspomena.
Diljem Serengetija energija se neprestano transformira.
Prelazi iz jednog života u drugi.
Hrani čitavi ekosustav.
Naše je Sunce ultimativni izvor.
Sve se hrani svjetlošću zvijezda.
Problem je to što ništa ne hrani Sunce.
Za pet milijardi godina,
ostat će bez goriva.
Dok se jezgra bude urušavala,
Sunce će se širiti…
i postati crveni div…
koji će progutati najbliže planete, Merkur i Veneru.
Kako se bude bližio Zemlji,
ekstremna gravitacija rastrgat će naš Mjesec.
To će stvoriti prsten mjesečeva kamenja oko Zemlje.
Konačna je sudbina našeg planeta nepoznata.
No Sunce će izaći posljednji put…
prije nego što se vanjski slojevi rasplinu
i ono izdahne posljednji put.
Preostat će samo žar koji se gasi.
Bijeli patuljak,
jedva veličine Zemlje, okružen sjajnim oblakom.
Svjetionik u svemiru.
Bili smo ovdje.
No u ovom trenutku,
naša zvijezda nastavlja nas obasjavati…
i činit će to još milijune godina.
Njezina je energija vitalna sila za sav život.
Sljedeći put u priči o svemiru,
bilo da ste sjajna zvijezda,
golema crna rupa,
ili mladunče čimpanze,
za sve je potrebno vrijeme.
No što zapravo znate o ovoj misterioznoj dimenziji?
Zašto sve ima prošlost, sadašnjost i budućnost?
Bi li itko od nas bio ovdje
bez vremena?
Prijevod titlova: Fran Cettl